Kommissionens beslutning

af 27. november 2002

om ændring af beslutning 98/371/EF med hensyn til import af fersk svinekød fra Slovakiet

(meddelt under nummer K(2002) 4556)

(EØS-relevant tekst)

(2002/940/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning 1452/2001(2), særlig artikel 14, 15 og 16, og

ud fra følgende betragtninger:

(1) I Kommissionens beslutning 98/371/EF(3), senest ændret ved beslutning 2002/7/EF(4), er der fastsat dyresundhedsmæssige betingelser og veterinær attestering ved indførsel af fersk kød fra visse europæiske lande.

(2) Af dyresundhedshensyn og især for at bekæmpe klassisk svinepest var indførsel af fersk svinekød til konsum fra Slovakiet ikke tilladt.

(3) De slovakiske veterinærmyndigheder har anmodet om tilladelse til at udføre svinekød til Fællesskabet og har underbygget deres anmodning med oplysninger om svins sundhedsstatus i Slovakiet og bekæmpelsen af klassisk svinepest.

(4) I juli 2002 aflagde et veterinærhold fra Kommissionen besøg i Slovakiet for at vurdere dyresundhedssituationen og især situationen for klassisk svinepest.

(5) På grundlag af rapporten fra kontrolbesøget og yderligere oplysninger fra de slovakiske veterinærmyndigheder synes svinenes sundhedsstatus i Slovakiet at være tilfredsstillende med hensyn til klassisk svinepest hos tamsvin. Der findes dog en række udpegede områder, hvor vildsvin er inficeret.

(6) Indførsel af svinekød fra Slovakiet til Fællesskabet bør derfor tillades fra de distrikter, der ikke er underlagt restriktioner som følge af inficerede vildsvin, og desuden bør der fastsættes visse betingelser vedrørende brug af køkkenaffald til fodring af svin.

(7) Med henblik på udførsel af svinekød til Det Europæiske Fællesskab har de slovakiske veterinærmyndigheder forpligtet sig til at udarbejde en liste over svinebedrifter, der skal underkastes regelmæssigt veterinærtilsyn og passende kontrol for at udelukke brug af køkkenaffald til fodring af svin.

(8) Beslutning 98/371/EF bør derfor ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 98/371/EF foretages følgende ændringer:

1) Bilag I affattes som angivet i bilag I til nærværende beslutning.

2) Bilag II affattes som angivet i bilag II til nærværende beslutning.

Artikel 2

Denne beslutning anvendes fra dagen for offentliggørelsen i De Europæiske Fællesskabers Tidende.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. november 2002.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 198 af 21.7.2001, s. 11.

(3) EFT L 170 af 16.6.1998, s. 16.

(4) EFT L 3 af 5.1.2002, s. 50.

BILAG I

"BILAG I

BESKRIVELSE AF VISSE EUROPÆISKE LANDES OMRÅDER, DER ER AFGRÆNSET MED HENBLIK PÅ SUNDHEDSCERTIFIKATER

>TABELPOSITION>"

BILAG II

"BILAG II

DYRESUNDHEDSGARANTIER, DER KRÆVES FOR UDSTEDELSE AF SUNDHEDSCERTIFIKAT FOR FERSK KØD

>TABELPOSITION>

NB:

Import af fersk kød til konsum er ikke tilladt, medmindre et program for kontrol af restkoncentrationer i det eksporterende tredjeland er blevet godkendt af Kommissionen."